Krediteure gevra om SAL-sakereddingsplan te steunDie minister van openbare ondernemings, Pravin Gordhan (Foto: Ntswe Mokoena/GCIS) Die departement van openbare ondernemings het Woensdag ŉ beroep op die Suid-Afrikaanse Lugdiens (SAL) se krediteure gedoen om ten gunste van ŉ sakeplan wat die sukkelende nasionale lugredery kan red, te stem. Krediteure moet Donderdag oor die voorgestelde plan stem. Volgens die departement gaan die sakereddingsplan lei tot ŉ veel beter uitkoms vir krediteure as die likwidasie van die redery. “Dit is ook die enigste manier om die SAL te red en te herstruktureer. “As die aandeelhouers namens die regering, glo die departement die goedkeuring van die sakereddingsplan gaan die krediteure en die werkers help om medestigters van ŉ nuwe redery te wees en te verseker ŉ sterk grondslag word behou vir die groei van die plaaslike lugvaartbedryf.” ŉ Meerderheid van 75% van krediteure moet ten gunste van die plan stem. Dit is ter tafel gelê maande nadat die aanvanklike sakereddingsproses in Desember begin het. Min. Pravin Gordhan is openlik gekant teen die likwidasie van die lugredery wat sowat ŉ dekade laas ŉ wins getoon het en oor die afgelope 14 jaar ŉ geraamde R28 miljard verloor het. Gordhan het die afgelope week gesê die regering het reeds aanbiedinge van private finansiers en rolspelers in die lugvaartbedryf gekry wat by die redery betrokke wil raak, sou dit suksesvol hervorm word. Die DA het sy misnoeë te kenne gegee met die oproep om krediteure te vra om die plan te steun en sê dit dui daarop dat die nasionale tesourie verplig sal word om selfs meer finansiering aan die SAL te verskaf. “Daar kan net een gevolgtrekking wees, naamlik dat daar ooreengekom is op ŉ bykomende reddingsboei van R6,7 miljard, asook dat dit in die Covid-19-noodbegroting van die minister van finansies, Tito Mboweni, vanmiddag in die parlement bekend gemaak kan word,” het Alf Lees, die DA se woordvoerder oor ondernemings, gesê.